"Bairén és el nostre origen i una porta cap a un futur sostenible,  verd i cultural"
27 octubre 2022

## "Bairén és el nostre origen i una porta cap a un futur sostenible, verd i cultural"27 octubre 2022Última actualització: 27 octubre 2022

![](../gestion/img/04890f674c2ede7d0a5a0ea7483161eac825f95f42489b8168bb3904a0a3c07d.jpg)  
  

La regidora de Patrimoni històric, artístic i cultural, **Alícia Izquierdo**, va visitar les excavacions que, des de començaments de mes, el Museu Arqueològic de Gandia està duent a terme a la fortalesa de Bairén.  
Acompanyada dels directors de la intervenció, l'arqueòleg municipal i director del MAGa, **Joan Negre** i de l'arqueòleg, **Pau Garcia Borja**, la regidora va conéixer de primera mà els resultats d'aquestes intervencions, l'objectiu final de les quals és entendre la història de la fortificació gandiana, recuperar tots els seus espais enterrats i posar-los any a any en valor perquè tota la ciutadania conega un dels seus monuments més rellevants i representatius.

Cal recordar que tan sols un 20% del jaciment ha sigut excavat fins a la data i que les troballes i la informació que aporta cada any són sempre sorprenents. "Poc a poc i amb constància, Bairén es convertirà en un referent, tant dins el món de la investigació històrica i arqueològica, com en el seu paper com a eix vertebrador d'un nou model de turisme, basat en el nostre patrimoni cultural i mediambiental i que complemente les nostres magnífiques platges, gastronomia i festes. Bairén és el nostre passat, el nostre origen com a territori, com a comarca, però és també una porta cap a un futur sostenible, verd i cultural", ha declarat la regidora.

Els objectius de la intervenció d'enguany han sigut l'excavació del sector sud de l'Alcassaba per a evitar el deteriorament de l'espai i les estructures que ja havien aparegut en anteriors actuacions. «En concret, s'hi han pogut identificar diverses estructures d'habitació (actualment sota estudi) a recer dels magatzems, ja recuperats i museïtzats l'any passat. Tota la informació i els materials recuperats en estes excavacions formaran part de la mostra "Bairén i el llegat andalusí", una exposició de caràcter permanent que a finals d'any obrirà les seues portes al Museu Arqueològic de Gandia», ha explicat Negre.

Una nova sala del MAGa que vol donar a conéixer el passat islàmic de la Safor, un període històric que, entre els segles VIII i XVI va marcar de forma profunda el nostre territori i que ara torna a veure la llum gràcies a estes actuacions arqueològiques i museístiques.

[Twittear](https://twitter.com/share)